**Eduardo Camavinga** (\* 10. november 2002, Cabinda, Angola ) je francúzsky profesionálny futbalista, ktorý hrá na pozícii stredopoliara za španielsky klub Real Madrid a za francúzsky národný tím.

Klubová kariéra
---------------

### Rennes

Svoju prvú profesionálnu zmluvu podpísal s klubom Stade Rennais 14. decembra 2018 vo veku 16 rokov a jedného mesiaca, a stal sa tak najmladším profesionálnym futbalistom v histórií klubu.

Svojho debutu za Rennes sa dočkal dňa 6. apríla 2019 pri remíze 3:3 proti Angers. Stal sa vo veku 16 rokov a 4 mesiace najmladším hráčom, ktorý kedy nastúpil za A-tím Rennes. Svoj prvý gól za Rennes zaznamenal 15. decembra 2019 pri výhre 1:0 proti Lyonu, gól strelil v 89. minúte hry. Celkom za Rennes odohral 88 zápasov a strelil v nich 2 góly.

### Real Madrid

31. augusta 2021 prestúpil do španielskeho klubu Real Madrid za 31 miliónov eur. Debutoval 12. septembra 2021 pri výhre 5:2 nad Celtou Vigo. V zápase strelil gól 6 minút po nástupe z lavičky. O tri dni neskôr, 15. septembra 2021, debutoval v Lige majstrov za Real Madrid, keď nastúpil ako náhradník za Luka Modrića v 80. minúte a asistoval Rodrygovi na víťazný gól proti Interu Miláno.

28. mája 2022 Camavinga nastúpil ako náhradník v 85. minúte finále Ligy majstrov UEFA v roku 2022, čím pomohol Realu Madrid vyhrať 1:0 nad Liverpoolom a získať tak titul.

Reprezentačná kariéra
---------------------

11. novembra 2019 bol Camavinga nominovaný do francúzskeho reprezentačného tímu do 21 rokov na stretnutie proti Gruzínsku a Švajčiarsku, v ktorom nahradil Mattea Guendouziho, ktorý sa pripojil k seniorskej reprezentácii.

27. augusta 2020 bol Camavinga prvýkrát povolaný do francúzskej reprezentácie po tom, čo kvôli pozitívnemu testu na COVID-19 nemohol hrať Paul Pogba. Camavinga sa tak stal najmladším hráčom povolaným do francúzskej reprezentácie od roku 1932, kedy bol nominovaný René Gérard, ktorý mal vtedy 17 rokov, 9 mesiacov a 17 dní. Camavinga debutoval 8. septembra 2020 proti Chorvátsku v zápase Ligy národov UEFA, kedy cez polčasovú prestávku vystriedal N'Gola Kantého. Zápas skončil víťazstvom Francúzska 4:2. Camavinga sa stal najmladším hráčom francúzskej reprezentácie od roku 1914, kedy debutoval Maurice Gastiger, ktorému bolo 17 rokov, 9 mesiacov a 29 dní.

7. októbra 2020 Camavinga prispel k víťazstvu 7:1 proti Ukrajine svojim premiérovým reprezentačným gólom (otvoril skóre z priameho kopu). Stal sa tak najmladším strelcom francúzskeho tímu od roku 1914, kedy sa presadil Maurice Gastiger.

Osobný život
------------

Camavinga sa narodil v utečeneckom tábore v Miconge v Angole v roku 2002 konžským rodičom, ktorí utiekli z Kinshasy. Má päť súrodencov. Jeho rodina sa presťahovala do Francúzska, keď mal dva roky. Presťahovali sa do Fougères, kde Eduardo vyrastal. Nejakú dobu cvičil judo, kým sa ho vzdal, aby sa sústredil iba na futbal. V roku 2013 vyhorel dom rodiny Camavingovcov, pričom požiar zničil väčšinu rodinného majetku.

Dňa 5. novembra 2019 získal Eduardo Camavinga francúzske občianstvo.

Úspechy
-------

### Klubové

#### Real Madrid

* La Liga: 2021/22
* Copa del Rey: 2022/23
* Supercopa de España: 2021/22
* Liga Majstrov UEFA: 2021/22
* Superpohár UEFA: 2022
* Majstrovstvá klubov FIFA: 2022

### Individuálne

* Hráč mesiaca UNFP Ligue 1: august 2019
* Kopa Trophy: 2 miesto

Referencie
----------

1. ↑   *Premier contrat professionnel pour Eduardo Camavinga* [online]. STADE RENNAIS F.C. 2018-12-14, [cit. 2023-09-07]. Dostupné online. Archivované 2019-12-19 z originálu. (po francúzsky)
2. ↑   *Angers vs. Rennes - 6 April 2019 - Soccerway* [online]. int.soccerway.com, [cit. 2023-09-07]. Dostupné online.
3. ↑   *Rennes Beat Lyon* [online]. Bleacher Report, [cit. 2023-09-07]. Dostupné online. (po anglicky)
4. ↑   *Přestup Mbappého se nekoná, Real Madrid posílil talent Camavinga* [online].. Dostupné online. (po česky)
5. ↑   *Real Madrid teenage star Camavinga scores six minutes into debut | Goal.com India* [online]. www.goal.com, 2021-09-12, [cit. 2023-09-07]. Dostupné online. (po anglicky)
6. ↑  SHARMA, Manas Pratim. *Real Madrid: Eduardo Camavinga’s assist for the winner against Inter shows wisdom beyond his years* [online]. 2021-09-16, [cit. 2023-09-07]. Dostupné online. (po anglicky)
7. ↑   *Eduardo Camavinga (Rennes) officiellement convoqué en équipe de France Espoirs* [online]. L'Équipe, [cit. 2023-09-07]. Dostupné online. (po francúzsky)
8. ↑  DEV, Paul. *Eduardo Camavinga devient le plus jeune joueur appelé en équipe de France depuis l'après-guerre...* [online]. France Football, [cit. 2023-09-07]. Dostupné online. (po francúzsky)
9. ↑   Giroud reaches 40 goals in France win. *BBC Sport*. Dostupné online [cit. 2023-09-07]. (po anglicky)
10. ↑   *Eduardo Camavinga plus jeune international français depuis 1945* [online]. L'Équipe, [cit. 2023-09-07]. Dostupné online. (po francúzsky)
11. ↑   *Eduardo Camavinga plus jeune buteur des Bleus depuis 1914* [online]. L'Équipe, [cit. 2023-09-07]. Dostupné online. (po francúzsky)
12. ↑   *Precocious Camavinga showing promise and progress* [online]. www.fifa.com, [cit. 2023-09-07]. Dostupné online. (po anglicky)

Zdroj
-----

*Tento článok je čiastočný alebo úplný preklad článku Eduardo Camavinga na anglickej Wikipédii.*